El Servei Meteorològic de Catalunya ha elevat encara més la situació de perill per vent i mar de cara a les pròximes hores. En l'actualització dels avisos feta aquest matí els meteoròlegs del Meteocat han posat el color vermell sobre la Costa Brava, un avís de nivell 5 sobre 6 que es tradueix en la possibilitat que les onades puguin superar els 4 metres en aquest tram costaner. El perill més alt s'entreveu durant la nit i la primera meitat de demà.

Més enllà d'aquest grau gairebé màxim a la Costa Brava, tota la resta del Litoral té també avisos de perill per fort vent i mala mar. On s'espera que el temporal tingui menor incidència és a la Costa Daurada. Per a aquest vespre hi ha previstos cops de vent que poden arribar a superar els 80 km/h en punts del Maresme, de la Selva o del Barcelonès. La situació de mala mar durarà fins avançada la jornada de dimecres.